AFRIKAANSE OPSOMMING: Tegnologiese vooruitgang maak afstandsonderrig in musiek prakties haalbaar. Die fisiese afwesigheid van die opvoeder bring egter unieke uitdagings na vore, wat verg dat die onderwysmetodologieë aangepas moet word. Hierdie tesis ondersoek spesifiek hoe die onderwysbenadering aangepas moet word vir aanlyn fluitonderrig. 'n Literatuurstudie is gebruik om 'n konsepsuele raamwerk saam te stel, wat vervolgens geïmplementeer is deur 'n iteratiewe aksienavorsingsproses. Die unieke bydrae van hierdie tesis is dat dit 'n raamwerk aan fluitopvoeders bied vir die aanbieding van aanlyn fluitlesse.